Op skool was daar ’n meisie genaamd Aletta wat van ’n verhoogloopbaan gedroom het. Sy was aangelê vir komedie, en elke jaar by die verskeidenheidskonsert het die gehoor uitgesien na Aletta se monoloog waarvan ons mettertyd almal die woorde uit ons kop geken het.
Aletta se pronkstuk het gegaan oor ’n meisie wie se vals wimpers wegraak terwyl sy haar vir ’n afspraak mooimaak. Wanneer haar kêrel opdaag, skrik sy haar flou vir ’n “spinnekop” en wanneer die spinnekop ’n paar wimpers blyk te wees, ontken sy dat hulle aan haar behoort...